OZNÁMENIE KOMISIE RADE v súlade s článkom 395 smernice Rady 2006/112/ES /* COM/2014/0623 final */





OZNÁMENIE KOMISIE RADE v súlade s článkom 395 smernice Rady 2006/112/ES 1. KONTEXT Podľa článku 395 smernice Rady 2006/112/ES z 28. novembra 2006 o spoločnom systéme dane z pridanej hodnoty (smernica o DPH) môže Rada konajúc jednomyseľne na návrh Komisie povoliť ktorémukoľvek členskému štátu zaviesť osobitné opatrenia odchyľujúce sa od ustanovení uvedenej smernice s cieľom zjednodušiť postup výberu DPH alebo zabrániť určitým formám daňových únikov alebo vyhýbaniu sa daňovým povinnostiam. Keďže sa týmto postupom stanovujú v súlade s ustálenými rozhodnutiami Európskeho súdneho dvora odchýlky od všeobecných zásad DPH, mali by byť tieto odchýlky primerané a ich rozsah pôsobnosti by mal byť obmedzený. Listom, ktorý Komisia zaevidovala 14. januára 2014, Estónsko na základe článku 395 smernice o DPH požiadalo o povolenie uplatňovať mechanizmus prenesenia daňovej povinnosti v súvislosti s dodávkami drahokamov s cieľom zabrániť daňovým podvodom. Keďže však nebol k dispozícii dostatok informácií o stave, pokiaľ ide o podvody v tomto sektore, Komisia zaslala 13. marca 2014 žiadosť o poskytnutie doplňujúcich informácií v tejto súvislosti. Listom, ktorý Komisia zaevidovala 7. mája 2014, Estónsko poskytlo v odpovedi na túto žiadosť ďalšie informácie. V súlade s článkom 395 ods. 2 uvedenej smernice informovala Komisia o žiadosti podanej Estónskom ostatné členské štáty listom z 10. júna 2014. Listom z 12. júna 2014 Komisia oznámila Estónsku, že má všetky informácie, ktoré považuje za potrebné na posúdenie žiadosti. 2. PRENESENIE DAŇOVEJ POVINNOSTI Osoba povinná platiť DPH podľa článku 193 smernice o DPH je zdaniteľná osoba, ktorá dodáva tovar alebo poskytuje služby. Účelom mechanizmu prenesenia daňovej povinnosti je presunúť túto povinnosť na zdaniteľnú osobu, ktorej je dodaný tovar alebo sú poskytnuté služby. K podvodu typu chýbajúceho obchodného subjektu dochádza, keď sa obchodníci po predaji svojich výrobkov vyhýbajú platbe DPH daňovým orgánom. Ich zákazníci však majú právo na odpočet dane, pretože dostali platnú faktúru. V najzávažnejších prípadoch tohto daňového úniku sa prostredníctvom „kolotočovej“ schémy (v rámci ktorej sa s tovarom či službami obchoduje medzi členskými štátmi) rovnaký tovar dodá alebo rovnaké služby poskytnú viackrát bez zaplatenia DPH daňovým orgánom. Zistilo sa, že prostredníctvom mechanizmu prenesenia daňovej povinnosti, teda tým, že za osobu povinnú platiť DPH v uvedených prípadoch sa určí osoba, ktorej sa dodá tovar alebo poskytnú služby, sa odstráni príležitosť zapojiť sa do tohto druhu daňového úniku. 3. ŽIADOSŤ Estónsko žiada na základe článku 395 smernice o DPH, aby mu Rada konajúc na návrh Komisie povolila uplatňovať osobitné opatrenie odchyľujúce sa od článku 193 smernice o DPH, pokiaľ ide o uplatňovanie mechanizmu prenesenia daňovej povinnosti v súvislosti s drahokamami. Na základe informácií poskytnutých Estónskom sa zdá, že sa plánuje uplatňovať mechanizmus prenesenia daňovej povinnosti na dodávky drahých kovov od 1. júla 2014 na základe článku 199a ods. 1 písm. j) smernice o DPH, doplneného smernicou o „prenesení daňovej povinnosti“[1]. Estónske orgány očakávajú, že uplatňovaním tohto mechanizmu na drahokamy, ktoré nie je stanovené v smernici o DPH, by sa predmetné opatrenie doplnilo. 4. STANOVISKO KOMISIE Keď Komisia dostane žiadosti v súlade s článkom 395, preskúma ich a presvedčí sa, či sú splnené základné podmienky na to, aby sa im vyhovelo, t. j. či sa navrhovaným osobitným opatrením zjednodušia postupy pre zdaniteľné osoby a/alebo daňovú správu, alebo či sa návrhom zabráni určitým druhom daňových únikov alebo vyhýbania sa daňovým povinnostiam. Komisia v tejto súvislosti vždy zaujala rezervovaný a obozretný postoj, aby zaistila, že odchýlky nenarúšajú fungovanie všeobecného systému DPH, majú obmedzený rozsah pôsobnosti, sú nevyhnutné a primerané. Požadované opatrenie v zásade súvisí s tým, že, ako už bolo uvedené, mechanizmus prenesenia daňovej povinnosti sa bude uplatňovať na drahé kovy od 1. júla 2014. Vzhľadom na to, že mechanizmus prenesenia daňovej povinnosti vždy so sebou nesie riziko, že podvodné konanie sa zameria na iné výrobky, Estónsko by chcelo podobné opatrenie aj pre drahokamy, pretože sa zdá, že obchodníci s drahými kovmi sú často aj obchodníkmi s drahokamami. V tejto fáze však Estónsko ešte nebolo schopné poskytnúť presné informácie o (prípadnom) stave v oblasti podvodov, pokiaľ ide o drahokamy, keďže kontroly v súčasnosti ešte stále prebiehajú. Tieto kontroly sa začali v druhej polovici roku 2013, ale nie sú k dispozícii žiadne informácie za predchádzajúce roky. Z toho, čo je k dispozícii, sa zdá, že Estónsko odhalilo jeden prípad tzv. kolotočovej schémy v oblasti drahokamov, ktorý sa týkal aj druhého členského štátu. Pokiaľ ide o počet transakcií s drahokamami, Estónsko uviedlo, že sa pohybuje v rozmedzí troch až deviatich transakcií za mesiac (tento údaj sa týka obdobia júl 2013 až január 2014), pričom hodnota uvedených transakcií rástla. Pokiaľ ide o prípadné tradičné opatrenia na riešenie problému v uvedenom odvetví, Estónsko nepreukázalo, že by nejaké osobitné opatrenia uplatňovalo, vykonáva, resp. že ich plánuje v blízkej budúcnosti realizovať. Estónsko len uviedlo, že po období uplatňovania požadovanej odchýlky bude možné kontrolovať toto odvetvie prostredníctvom bežných kontrolných postupov, ako sú bežné kontroly a audit. Na základe týchto skutočností sa Komisia domnieva, že sa nepotvrdilo, že je potrebné zaviesť odchýlku v tejto oblasti. V skutočnosti by veľmi obmedzené množstvo transakcií, ktoré uskutočňuje len niekoľko zdaniteľných osôb, často už známych a identifikovaných vzhľadom na ich aktivity v oblasti drahých kovov, v zásade umožňovalo realizovať primerané nadväzné opatrenia a kontrolu prostredníctvom tradičných opatrení, ako to bolo uvažované pre obdobie po skončení uplatňovania požadovanej odchýlky. Zároveň, a to aj napriek tomu, že bolo poukázané na jeden konkrétny prípad podvodu, sa nepreukázalo, že celková situácia, pokiaľ ide o existujúce alebo potenciálne podvody v tejto oblasti, by si medzičasom vyžadovala zavedenie osobitnej odchýlky. 5. ZÁVER Na základe uvedených skutočností Komisia namieta proti žiadosti Estónska. [1] Doplnené smernicou Rady 2013/43/EÚ z 22. júla 2013, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o voliteľné a dočasné uplatňovanie mechanizmu prenesenia daňovej povinnosti v súvislosti s dodaním určitého tovaru a poskytovaním určitých služieb, ktoré sú náchylné na podvod (Ú. v. EÚ L 201, 26.7.2013, s. 4).